**Seletuskiri**

**Põhja-Pärnumaa valla 2024. aasta eelarve seirearuande juurde**

**(seisuga 31.03.2024)**

Põhja-Pärnumaa valla 2024. aasta eelarve võeti vastu vallavolikogu 21. veebruari 2024. a määrusega nr 2.

2024. aasta eelarve põhitegevuse tulude eelarve suuruseks on 18 927 997 eurot ja põhitegevuse kulude suuruseks 18 159 885 eurot, investeerimistegevuse tulude suuruseks 1 151 000 eurot, investeerimistegevuse kulude suuruseks 2 113 000 eurot ja finantseerimis­tegevuse suuruseks 193 888 eurot, likviidseid varasid plaanis kasutusele võtta ei ole. 2024. aasta reservfondi planeeritud mahuks on 180 000 eurot.

**Põhitegevuse tulud**

2024. aasta I kvartaliga on laekunud valla eelarve põhitegevuse tuludesse 4 825 042 eurot (2023. aastal samal perioodil 4 352 028 eurot), mis on 25% planeeritud tuludest, sh üksikisiku tulumaksu laekus 2 066 622 eurot (2023. a samal perioodil 1 838 903 eurot), mis on 23% planeeritust. Üksikisiku tuludelt laekuv tulu on kasvanud 12,4%. 2024. aasta alguses toimus muudatus üksikisiku tulumaksu laekumise osas, lisaks 11,89%le väljamaksetelt laekuvale tulule lisandub alates käesolevast aastast ka 2,5% väljamakstavate pensionide summalt.

Maamaksu laekumise esimene tähtaeg on märtsi lõpus, raha kantakse kohalikule omavalitsusele üle II kvartalis. Reklaamimaksu laekunud ei ole.

Kaupade ja teenuste müügist laekus 722 188 eurot (2023. aasta I kvartalis 614 719 eurot), mis on 27% planeeritust.

Toetused laekusid 32% ulatuses planeeritust, summas 2 013 477 eurot (sh toetusfondist 1 399 720 eurot ja tasandusfondist 527 469 eurot).

Muud tegevustulud moodustuvad peamiselt maavarade kaevandamisõiguse tasudest, mis laekuvad peamiselt III ja IV kvartalis. Esimeses kvartalis laekus 23 673 eurot ehk ca 6%, sellest 12 100 eurot olid maismaatuulikute keskkonnahäiringu hüvitised.

**Põhitegevuse kulud**

Põhitegevuse kulud täideti summas 4 306 021 eurot (2023. aasta esimeses kvartalis 4 182 176 eurot), mis on 24% kavandatust. Kulude kasv eelmise aastaga võrreldes 3%. Eelmise aasta inflatsioon tõi kaasa üleüldise hinnatõusu, 2% võrra tõusis ka käibemaks.

Reservfondist on eraldatud 5000 eurot ja reservfondi maht on esimese kvartali lõpu seisuga 175 000 eurot.

Põhitegevuse tulem (põhitegevuse tulude ja kulude vahe) seisuga 31.03.2024 oli 519 020 eurot.

**Investeerimistegevus**

Investeerimistegevuse tuludesse laekus 31 461 eurot (3% loodetavast), inves­teerimistegevusele planeeritud kuludest kasutati ära 127 953 eurot (6%), sh on ka laenuintressid summas 61 833 eurot.

**Finantseerimistegevus**

Laenude tasumisele kulus esimeses kvartalis 217 069 eurot (29%). Planeeritud 950 000 euro suurust laenuraha esimeses kvartalis ei kasutatud. Seda tehakse vastavalt vajadusele.

**Likviidsete varade muutus**

2024. aasta alguses oli likviidsete varade jääk 44 883 eurot, 31.03.2024. a seisuga oli likviidsete varade jääk 18 005 eurot. Likviidsed varad vähenesid aasta algusega võrreldes 26 878 euro võrra, kuna esimeses kvartalis laekusid summad tasandusfondist ja toetusfondist 2023. aasta tasemel. Jaanuari kulud, mis läksid tasumisele veebruaris, olid suured, kuna tegemist oli väga külma ja lumerohke aasta algusega. Sellest tulenevalt olid nii kütte- ja elektrikulud kui ka teede hooldusega seotud kulud väga suured.

2024. aasta tasemel toetus- ja tasandusfondi summad ning üksikisiku tulumaks hakkasid laekuma aprillis.

Koostas

Eve Lempu

finantsjuht